Faste brugere har formentlig knap nok bemærket det, men omkring 1. april skiftede en af de mest benyttede funktioner navn. Hvor der før stod "Gem side" på knappen under redigeringsvinduet, står der nu enten "Offentliggør side" eller "Offentliggør ændringer". Ændringen er gennemført på de fleste sprog. Baggrunden er at den gamle tekst kan opfattes som, at man gemmer ligesom i for eksempel et dokumentark på en computer. Med ændringen skulle det gerne blive mere klart, at tryk på knappen ændrer siden med det samme og derved gør den offentligt for alle. Forskellen på de to nye tekster er, at der står "Offentliggør side", når man opretter en ny side, mens der står "Offentliggør ændringer", når man redigerer en eksisterende side.
